صادفت اليوم المسئول الاول عن المحفظة المليارية ودار بينا هذا الحديث : انا : اشلونك بوفلان شخبارك .. زين حصلناك الا شخبارك المحفظة المليارية ؟ بوفلان : لا بالغالي بخير عساك بخير .. ماكو شي اسمها محفظة ملياريه عندنا شي اسمه محفظه وطنية بس . انا : : يا ريت لو تقولي عن آلية شراء المحفظة للاسهم ؟ بوفلان : هي مخصصة لدخول في 26 شركة وهي معروفة للسوق منها .. الوطني وبيتك وكل البنوك .. والتسهيلات .. والمخازن والهواتف .. وعموما اكيد انتم بالسوق وتعرفونها . انا : قاعدين تشترون الحين ؟ بوفلان : مرات نشتري ومرات لا .. مرات يوصل تداولنا 20 الف دينار بس . انا : اشلون عيل مرتفع السوق هاليومين ؟ بوفلان : مرتفع علشان تصريحات واخبار تدخل الحكومة الجديد لشراء ديون الشركات بس مو اكثر . انا : يعني مو منكم ؟ بوفلان : يبا احنا شرائنا بطئ وما راح نرفع السوق احنا شرائنا استثماري ولو شفنا السوق بيوقع ترا ما راح نتشري . انا : وليش جذي ؟ بوفلان : هذا كان بناء على تعلميات الحكومة ... محنا مخسرين الحكومه .. الحكومه ندخل كاستثمار مو لرفع السوق . انا : زين وليش ما ترفعون السوق ؟ بوفلان : اول شي كلها 300 مليون الي وصلت ... وبعد جم يوم راح تزيد 200 مليون ... ولو نبي نرفع السوق يبيلنا 20 مليار . انا : زين عيل في قط عليكم من التجار ؟ بوفلان : اي نعم التجار قاعدين يقطون علينا وبكميات كبيره . انا : ليش ؟ بوفلان :لانهم يسمون الحكومه مستثمر سلبي .. يعني ما راح يناشب على مجالس الاداره .. وبعدين لما يوصل القاع يقومون يشترون من السوق بأقل خاصه وانهم محتاجين للكاش . انا : متى راح يكتمل صرف ال 300 مليون الي عندكم بوفلان : بعد 4 اشهر راح نكون صرفنا وكونا المراكز المطلوبة . انا : باختصار انت متفائل ؟ بوفلان : انا اتصور انه الازمه لازم تاخذ حاصلها .. وراح تستمر طوال 2009 لانه للحين احنا في التداعيات انا : زين صج راح تفلس بعض الشركات مثل الدار وجلوبل بوفلان : ما اعتقد انه الحكومه راح تسمح بهالشي لانه افلاس شركة معناها افلاس عدة شركات تابعه ومرتبطه . انا : مشكور .... بوفلان .. وشاكر لك على وقتك وهالمعلومات .